VS verloor, maar 'op koers vir Cravenweek' | Netwerk24
VS verloor, maar 'op koers vir Cravenweek'
Deur Marnus Kok 17 Junie 2019 20:30
Nabo Sokoyi, heelagter van Vrystaat se Cravenweekspan. Foto: Frans Lombard
Só sê Bobby Joubert, agterlynafrigter van die Vrystaters, nadat sy span Saterdag naelskraap met 38-40 in Magaliesburg vasgeval het.
"Dit was 'n oefenwedstryd en ons het 'n paar proefnemings gemaak. Ons het wel ons beste spelers laat speel, maar die Bulle was die beter span op die dag," sê hy.
Die Cravenweek-toernooi begin oor twee weke, op 1 Julie in Bloemfontein.
Die Vrystaat het Saterdag teen rustyd gerieflik met 26-14 voorgeloop, nadat hy vier keer in die eerste helfte gaan druk het.
Tog het die Bulle, wat segeloos by verlede jaar se Cravenweek was, in die tweede helfte teruggeveg.
Joubert beskou juis die Pretorianers en Westelike Provinsie as die spanne om volgende maand dop te hou. Die Vrystaat het hierdie week 'n ruskans, voordat hy weer volgende week sal saamtrek om sy voorbereiding vir die Cravenweek af te sluit.
Joubert sê daar sal aandag gegee word aan die span se verdediging en spel tydens afskoppe. Geen van die spelers het beserings opgedoen nie.
* Griekwas het die Luiperds Saterdag in Vryburg met 40-24 geklop.
Die Poubloues se agterlyn-afrigter, Jaco Dames, is tevrede met sy span se voorbereiding vir die Cravenweek.
"Ons was baie goed in die eerste helfte, maar het effens uitgesak later in die wedstryd. Maar ek is tevrede, spelers soos die slotte, Herman Visser en Niel Swartz, die agtsteman, Stefan Swart, en die heelagter, Elzandro Fredericks, het goed vertoon," sê Dames.
Die Poubloues het die volgende paar dae af, voordat hulle weer op Woensdag 26 Junie in Kimberley saamtrek vir 'n oefenkamp. Daar sal volgens Dames dan aandag gegee word aan veral hul verdediging en om balbesit te beskerm.
* Die Griffons was nie die afgelope naweek in aksie nie, maar het 'n oefenkamp in Bothaville gehad. Die Perses sal weer van 27 Junie af saamtrek om hul voorbereiding vir die Cravenweek af te sluit.